Doba úsmevná nie je - a tak nebude na škodu tentoraz vynechať žlté emotikony a precvičiť si reálne mimické svaly niečim veselým…veď je prvý apríl! (glosa)
Klasiku v podobe "máš rozviazanú šnúrku", "choď von, tí policajti sa ťa chcú niečo spýtať", či soľ v káve namiesto cukru, môžeme vyskúšať všetci. Do tuhého však prichádza v momente, keď na otázku "To má byť akože 1. apríl?" musíme iba sucho skonštatovať "nie, to je realita". Môžeme začať trochu pateticky, lebo my mileniáli si pamätáme časy, kedy sme si párkrát počas dňa vzali telefón s tým, že si zahráme Snake, či niekoho aspoň prezvoníme (hlavne nech to nezdvihne).
Čas strávený s mobilom bol meraný v minútach a čas trávený pri ostatných aktivitách v hodinách. Keby niekto v tej dobe povedal, že o dve desaťročia neskôr sa situácia otočí a čas s mobilom v paprči bude identický s tým, ktorý sme s ním vtedy netrávili, tak by to bol celkom dobrý prvoaprílový heft.
Z jednoúčelového zariadenia sa stal najdominantnejší kus elektroniky na svete. Voláš, platíš, fotíš, objednáš, nájdeš tri frajerky v troch okresoch a preložíš si svoj čínsky znak na kerke. Realita s otáznikom, či toto je skutočne tá vytúžená evolúcia.
Deepfake Entertainment uvádza…
Ak sme donedávna videli kohokoľvek video s akýmkoľvek obsahom, bol to proste holý nespochybniteľný fakt, o ktorom sa nediskutuje. Bodka. Riešil sa len spomínaný obsah.
No aktuálne na prvoaprílový žartík, kde sa tvoj kamarát na videu priznáva k nevere či k tomu, že desaťročie jazdí mestskou na čierno, už stačí len jeho fotka. A kus chladnokrvnej umelej inteligencie.
Proste časy, kedy sa dalo veriť všetkým fotkám a videám, sú preč. Zaručene však môžeme veriť aspoň tomu, že veriť sa už nedá ničomu. Neuveriteľné sa nám transformovalo na neoveriteľné.
Čaká teda niektorých našich mecenášov karma? Keď politici, ktorí klamú, budú nakoniec klamať v klamlivom videu, ktoré vytvorili oklamaní voliči.
Proste umelý materiál
Sú mladé, krásne, múdre, dokonalé. A neexistujú. Nie že by sme týmto konštatovaním chceli podceňovať ženy, no v tomto prípade hovoríme o AI slečnách, ktoré dobývajú sociálne siete ako TikTok a Instagram. Sú softvérovým produktom, no napriek tomu majú pod palcom milióny followerov a spolupracujú s vychytenými značkami. V tomto prípade žiaľ fakt nejde o prvý apríl.
Odtiaľ sme už na dostrel k tomu, kedy sa zjavia v podobe humanoidu aj v domácnostiach. Na jednej z najväčších výziev ľudí – nahradiť ľudí – sa poctivo pracuje. Vtip o tom, že raz nám na staré kolená budú roboti utierať nielen zadky, už prestáva byť vtipom.
Ideálne je nájsť si oddanú osobu v mäsitej a reálnej podobe. Celkovo sú však internetové zoznamky okrem zdroja lásky aj zdrojom rôznych foriem zdravotných problémov súvisiacich s horizontálnou formou spoznávania sa. No ak si dáma povie, že radšej než pofidérneho Fera z Tinderu bude mať nabíjacieho kamaráta z eshopu, tak to ešte neznamená, že nemusí nič "chytiť". Erotické hračky nabíjateľné cez USB totiž môžu obsahovať škodlivý malvér, ktorý po zapojení do PC dokáže napadnúť osobné dáta.
Prísť do PC servisu 1. 4. a na otázku "A ako sa Vám podarilo prísť o dáta?" odpovedať "vibrátorom", je zaručene odzbrojujúca odpoveď. Ale už môže byť reálna.
"Poručíme větru, dešti..."
Na to že si tuningujeme a ohýbame krajinu, ako sa nám páči, sme si už zvykli. Ale my, páni tvorstva, máme na matičku Zem aj iné páky, aby poslúchala na slovo.
Spojené arabské emiráty už tretiu dekádu pomocou lietadiel vypúšťajú špeciálnu chemikáliu do meteorológmi vytipovaných oblakov, aby zvýšili objem dažďových zrážok. Vraj bez negatívneho vplyvu na životné prostredie. Čína takto polieva tiež už nejaký ten piatok, v jej prípade však pomáha aj kritizovaný jodid draselný. To, čo by bol kedysi vtip, je kontroverzná realita.
U nás tak ďaleko nie sme. Pri vyschnutých zemákoch iba pokorne čakáme na dážď a pri bielych čiarach na oblohe radšej zasvätene skonštatujeme, že tie svine nás zase práškujú chemtrails. No, tak aspoň čosi.
Počuť túto "revolučnú" teóriu od blízkych je však presne ten typ situácie, kedy sa empaticky cítiš trápne aj za druhého. Skoro ako keď si potrebuješ odskočiť za stromček, zbadáš človeka, ktorého si vyhodil z priateľov, či proste sa chceš od hanby prepadnúť pod zem, keďže si až teraz zistil, že máš zaschnutú šušňu na nose, či vykasané biele tielko. Všetko už vyrieši štít neviditeľnosti rozmerov 950 x 650 mm za zázračných 400 dolárov. Prvého štvrtý? Nie, zaujímavý britský startup.
Daj si ryžu, zachráň Rysuľu
Na počiatku bol síce vraj len Adam a Eva, ale keďže rozmnožovanie ľud akosi baví, tak už nás je proste veľa. Štvrtkové ráno v obchodných reťazcoch to len potvrdilo. A prevažná väčšina ľudstva chce jesť mäso, nepiť iba originálnu vodu a mať na výber z desiatich druhov celozrnného pečiva. A kde sa to má všetko vziať?
Problém by sme teda na stole mali, už len nájsť riešenie. Kórejskí Ing. ho majú! Máš rád ryžu s hovädzinou na hubách? No, už ti postačí iba ryža. Ba čo ryža, superryža! Vedci totiž kultivovali bunky hovädzej svaloviny a tuku na zrnkách ryže – a vytvorili tak nutrične zaujímavú potravinu. A ten pocit, keď o ryži môžeš povedať, že to je vlastne kravina…
Ešte by to chcelo instantnú vodu, meníčko v tabletke a jedno promile v cukríku. Nech nemusia muži zapíjať a zabíjať čas v krčmách a čučia radšej doma.
Apropo, keď už sme pri tej ryži. Môžeme s určitosťou povedať, že dnes bude vo vyhľadávači "ako správne vysušiť mobil" po roku opäť dominovať. Prekvapivo sa už ryža neodporúča, takže už len poklepať a nechať vyschnúť. A dúfať.
Tak príjemne šibnutý Deň bláznov.